Karina Lorentzen Dehnhardt (SF), 2025-12-12:
Tak for ordet.
Jeg får lyst til lige at komme med lidt historiefortælling her, for om lidt, til februar, er det 5 år, siden vi vedtog vanvidsbilismepakken, og den skærpede jo indsatsen mod dem, som kører råddent.
I den forbindelse var vi faktisk mange partier, der var enige om, at vi skulle have en certificeringsordning for leasingbranchen, og Venstre afholdt et samråd om det for at presse den daværende socialdemokratiske transportminister til det.
Det førte til, at man nedsatte et tværministerielt udvalg, for måske husker nogle, at vi jo netop lavede vanvidsbilismepakken, fordi bandemedlemmer lavede leasingselskaber, så at når politiet konfiskerede en bil, blev den leveret tilbage til firmaet, som bandemedlemmerne ejede, og så havnede den på ny i bandemedlemmernes hænder.
Med den nye pakke kunne vi så tage bilen fra firmaet også.
Vi ønskede som sagt den her certificeringsordning, og der blev nedsat et udvalg, som kiggede på det.
I 2022 spørger jeg så til, hvordan det egentlig lige går med den pakke, men jeg kan se, at jeg aldrig når at få svar, selv om det faktisk er i marts.
Så hele det her område er løbet ind i benspænd fra starten.
Men vi starter så på at forhandle en bandepakke i 2022, og jeg skal kæmpe rigtig hårdt for at få leasingordningen ind i pakken.
Faktisk samler jeg retsordførerne for Venstre og Konservative om et debatindlæg, hvor vi siger, at vi vil have det her, og så kan regeringen ikke længere ignorere det, så det havner i bandepakken, men det er nogle meget lunke notitser, jeg modtager om det her; jeg har lige genkigget dem her til morgen.
Så kommer der jo valg, og så dør udkastet til bandepakken, og i 2023 forhandler vi på ny.
Også denne gang skal vi kæmpe rigtig meget, for som jeg forstår det, er der modstand i Erhvervsministeriet, selv om vi har branchen med os, og også selv om de gerne vil betale for en ordning selv.
Men vi holder fast, og vi får det da også ind, og vi får sågar nu vredet nogle tal ud af politiet, som vi jo ellers ikke har kunnet få før, og det viser sig, at de 10 mest kriminalitetseksponerede leasingvirksomheder har 428 køretøjer og dermed en andel på 32,8 pct. af det samlede antal køretøjer med tilknytning til bandemedlemmer, hvor der er 1.305 i alt.
Så andelen på 32,8 pct. viser sig at være 26 gange større end deres markedsandel på 1,3 pct. Så det er altså et kæmpeproblem, som det har været lidt svært at få afdækket undervejs, vil jeg sige.
Nå, men ordningen kommer ind i aftalen igen, og jeg skal da også gerne kunne sige her, at jeg har spurgt et par gange til den, fordi jeg har været nervøs for, hvor det endte henne, for det har bare ikke været nemt at få den her ordning ind.
Der har været en modstand imod den fra starten af.
Nu er der så gået et par år igen siden bandepakken, og så laver man en pakke, som er en halv model, fordi den ikke må være bureaukratisk.
Derfor omfatter man kun en del af leasingområdet.
For med mit mangeårige kendskab til kriminalitet, og jeg har trods alt været retsordfører siden 2008, så er jeg overbevist om, at der er en kæmpe risiko for, at kriminaliteten flytter sig.
Desuden var det heller ikke sådan, vi ønskede os ordningen udformet
, hverken i 2021 eller i 2023.
Vi ønskede faktisk, at hele området skulle omfattes.
Jeg synes, at det ikke bare er dumt, men at det også er utilgiveligt, for vi ser gang på gang, at Erhvervsministeriet er lidt fodslæbende med at prioritere forebyggelsen.
Vi kan på retsområdet se, at der er store kriminalitetsmæssige problemer, men i Erhvervsministeriet er man fodslæbende i forhold til forebyggelsen.
Vi har også set det i forhold til de her såkaldte pengeautomater, som kriminelle stillede op på Christiania og vasker penge hvide med, og hvor vi manglede regulering.
Man har kendt til problemet i årevis.
Kunne man da ikke gøre det bare lidt sværere at starte en virksomhed op ved at omfatte alle leasingvirksomheder?
Når de så er certificeret eller undersøgt i tilladelsesordningen, kan det være nemt at drive virksomheden.
Tilbage står jeg efter 5 år og tænker: Hvorfor er der den her modstand i Erhvervsministeriet mod den her ordning?
Hvorfor er der gået 5 år?
Hvorfor er det en halv ordning, som holder et område åbent for kriminelle?
Jeg skal varsle, at vi i SF også har stillet et ændringsforslag, som omfatter hele ordningen,
den bedste forebyggelse ligger trods alt i at forhindre, at kriminalitet opstår.
Tak for ordet.